1.  számú melléklet
1208/2011. (VI. 28.) Korm. határozat
a Semmelweis Tervben meghatározott egészségügyi struktúra-átalakítással járó feladatokról, a kiemelt feladatok végrehajtásához szükséges intézkedésekről
1. A Kormány az egészségügyi ellátórendszer működőképességének fenntarthatósága, a lakosság egészségi állapotának javítása érdekében:
1.1 egyetért azzal, hogy az egészségügyi ellátórendszer átalakítása megközelítőleg 1-1,6 millió lakos ellátásáért felelős térségi egységekre épülő állami egészségszervezési intézményrendszer kiépítésével, valamint a népegészségügyi intézményrendszer átalakításával történjen;
	 Felelős:
	 nemzeti erőforrás miniszter

	 Határidő:
	 2011. november 30.


1.2. egyetért azzal, hogy az egészségügyi emberi erőforrásokkal kapcsolatos válsághelyzet megoldása érdekében a Széll Kálmán Tervnek a gyógyszerkassza és a táppénz területén tervezett megtakarítás céljaitól független, azokat nem érintő - kifejezetten az egészségügyi rendszer átalakításából származó hatékonyságjavulás eredményeként felszabaduló - forrásokat az egészségügy hiányterületeire, különösképpen az egészségügyi dolgozók jövedelmének növelésére kell visszaforgatni;
	 Felelős:
	 nemzeti erőforrás miniszter

	 
	 nemzeti fejlesztési miniszter

	 Határidő:
	 folyamatos


1.3. egyetért azzal, hogy az állami egészségszervezési rendszer bevezetése, az egészségügyi ellátó struktúra átalakítása az Új Széchenyi Tervben rendelkezésre álló forrásoknak a Semmelweis Tervben ütemezett, hatékonyabb felhasználásával valósuljon meg;
	 Felelős:
	 nemzeti erőforrás miniszter

	 
	 nemzeti fejlesztési miniszter

	 Határidő:
	 folyamatos


1.4. egyetért azzal, hogy a Gyógyszerészeti és Egészségügyi Minőség- és Szervezetfejlesztési Intézet
a) szervezeti egységeiként működő Állami Egészségszervezési Központ, továbbá térségi egészségszervezési központok jöjjenek létre az egészségügyi intézmények funkcionális együttműködési formáinak (szakmai kapcsolatok, háttérszolgáltatások, közös beszerzések) kialakítása és a területi egészségszervezési feladatok ellátása céljából, amelyek a megyei kormányhivatalokkal stratégiai együttműködésben tevékenykednek,
b) szervezeti egységeként működő Állami Egészségszervezési Központ az állami egészségügyi intézmények tekintetében az a) pontban foglaltak mellett - a honvédelemért felelős miniszter felügyelete alatt álló Honvédkórház - Állami Egészségügyi Központ kivételével - fenntartói és intézményfelügyeleti feladatokat is ellásson;
	 Felelős:
	 nemzeti erőforrás miniszter

	 Határidő:
	 2011. november 30.


1.5. elrendeli koncepció kidolgozását a betegút-szervezés szervezeti modelljeire, a költségvetési lehetőségeket figyelembe vevő betegút-szervezési tevékenység ösztönzésének lehetséges technikáira, az érdekeltségi rendszer kialakítására, a betegút-szervezés, valamint az egészségügyi ellátó intézmények együttműködéséből származó hatékonyságjavító funkciók támogatására;
	 Felelős:
	 nemzeti erőforrás miniszter

	 Határidő:
	 folyamatos, a teljes rendszer kialakítására 2012. június 30.


1.6. egyetért a teljesítményfinanszírozási rendszerek karbantartása, fejlesztése érdekében finanszírozási módszertani központ kialakításával a Gyógyszerészeti és Egészségügyi Minőség- és Szervezetfejlesztési Intézet keretében, és elrendeli koncepció készítését a közfinanszírozott egészségügyi szolgáltatók finanszírozási rendszerének fejlesztésére, átalakítására;
	 Felelős:
	 nemzeti erőforrás miniszter

	 Határidő:
	 a módszertani központ kialakítására 2011. december 31.

	 
	 a koncepció bevezetésére 2012. június 30.


1.7. egyetért a Fővárosi Önkormányzat tulajdonában álló fekvőbeteg-ellátó egészségügyi intézmények állami tulajdonba vételével;
	 Felelős:
	 nemzeti erőforrás miniszter

	 Határidő:
	 a fővárosi fekvőbeteg-ellátó intézmények átvételének kezdeményezése azonnal

	 
	 az átvételi folyamat megvalósítása 6-9 hónap


1.8. egyetért azzal, hogy a főváros és a vonzáskörzete egészségügyi ellátásának tervezett átalakításához szükséges fedezet biztosítása érdekében a költségvetési lehetőségek függvényében a korábban egészségügyi célt szolgáló, valamint a tervezett átalakítások során felszabaduló egészségügyi ingatlanok hasznosításából, esetleges értékesítéséből származó bevétel - az állami vagyongazdálkodásra vonatkozó jogszabályok keretei között - kizárólagosan egészségügyi beruházási célú forrásként felhasználható legyen, melynek törvényi feltételeit a nemzeti erőforrás miniszter, a nemzetgazdasági miniszter és a nemzeti fejlesztési miniszter együttes egyetértésével kell megteremteni;
	 Felelős:
	 nemzeti erőforrás miniszter

	 
	 nemzetgazdasági miniszter

	 
	 nemzeti fejlesztési miniszter

	 Határidő:
	 a 2012. évi költségvetési törvény előkészítése során, azt követően folyamatosan


1.9. elrendeli a főváros és vonzáskörzete egészségügyi ellátásának átalakítására szolgáló koncepcióval összhangban
a) három budapesti sürgősségi centrum kialakítását megalapozó megvalósíthatósági tanulmány kidolgozását a fővárosi és Pest megyei önkormányzatok tulajdonában álló intézmények, a Nemzeti Erőforrás Minisztérium irányítása alá tartozó fővárosi fekvőbeteg-ellátó egészségügyi intézmények, továbbá az egyházi tulajdonban álló fővárosi egészségügyi intézmények, illetve - speciális, valamint a rendvédelmi ágazatot érintő egészségügyi feladatainak a figyelembevételével - a honvédelemért felelős miniszter felügyelete alatt álló Honvédkórház - Állami Egészségügyi Központ egységes sürgősségi, illetve tervezett ellátást végző hálózatba történő integrálására, koncentrációjára, funkcionális átalakítására;
b) az új Országos Pszichiátriai és Addiktológiai Intézet megvalósíthatósági tanulmányának elkészítését, figyelemmel a magas biztonságú és elmemegfigyelő részleg kialakítására, egységben, de önálló intézményként az Igazságügyi Megfigyelő és Elmegyógyító Intézet (Budapest), a Büntetés-végrehajtás Központi Kórház (Tököl), valamint a Szegedi Fegyház és Börtön Krónikus Utókezelő Részleg (Nagyfa) modernizálásával, közös telephelyre integrálásával;
c) a sportegészségügyi ellátórendszer újjászervezési koncepciójának kidolgozását, különös tekintettel a londoni olimpiára való felkészülésre;
	 Felelős:
	 az a)-c) feladatok tekintetében: nemzeti erőforrás miniszter

	 
	 a b) feladat tekintetében: belügyminiszter

	 
	 az a) feladat tekintetében: közigazgatási és igazságügyi miniszter, valamint honvédelmi miniszter

	 Határidő:
	 az a) és b) feladat tekintetében: 2011. december 31.

	 
	 a c) feladat tekintetében: londoni felkészüléssel kapcsolatos intézkedések azonnal, sportegészségügyi koncepció kidolgozása és egyes lépések bevezetése folyamatosan


1.10. egyetért az Országos Betegjogi és Dokumentációs Központ - központi hivatalként történő - létrehozásával az egykapus betegjogvédelem kialakítása, az egészségügyi műhibák és a megszűnt egészségügyi intézmények betegdokumentációjának kezelése érdekében;
	 Felelős:
	 nemzeti erőforrás miniszter

	 
	 közigazgatási és igazságügyi miniszter

	 
	 nemzeti fejlesztési miniszter

	 Határidő:
	 2011. december 31.


1.11. elrendeli az egészségügyi dolgozók humánerőforrás helyzetének - különös tekintettel az egészségügyi dolgozók normatív, teljesítmény- és speciális elemeken alapuló jövedelmezésére, a munkakörülményekre, a képzési és az életkörülményekre - áttekintését, és a vizsgálat eredményeképpen koncepció kidolgozását az egészségügyi dolgozók egységes életpályacsoportjaira vonatkozó humánerőforrás stratégiák megalapozására, a költségvetési források figyelembevételével;
	 Felelős:
	 nemzeti erőforrás miniszter

	 
	 nemzetgazdasági miniszter

	 Határidő:
	 2011. szeptember 30.


1.12. elrendeli a népegészségügyi szűrési programok áttekintését és kiterjesztését a költségvetési források figyelembevételével, a működő szűrőprogramok hatékonyságának felülvizsgálatát;
	 Felelős:
	 nemzeti erőforrás miniszter

	 Határidő:
	 2011. december 31.


1.13. egyetért az egységes egészségügyi ágazati informatikai fejlesztésekkel, nemzeti egészségügyi informatikai (e-Health) rendszer projektjeinek és programjainak megvalósításával, összhangban az egészségügyi és a hozzájuk kapcsolódó személyes adatok kezelésére és védelmére vonatkozó rendelkezésekkel.
	 Felelős:
	 közigazgatási és igazságügyi miniszter

	 
	 nemzeti fejlesztési miniszter

	 
	 nemzeti erőforrás miniszter

	 Határidő:
	 folyamatos


2. Ez a határozat a közzétételét követő napon lép hatályba.


